**Johannes Dürr** (født 12. mars 1987) er en østerriksk tidligere skiløper.

Karriere
--------

Dürr tok i Junior-VM 2007 en fjerdeplass før han i militært VM 2007 tok en syvendeplass med Østerrikes lag. I VM 2011 i Oslo tok han 64.-plass på 50 kilometeren. I VM 2013 ble han nummer 15 på 30 km duatlon og nummer 43 på 15 km fri teknikk.

### Dopingskandaler

Kvelden før femmila i OL i Sotsji ble det offentliggjort at Dürr hadde avlagt en positiv A-prøve for EPO under OL. Dagen etter uttalte han at det ikke var noe poeng for ham å vente på en B-prøve, og at han innrømmet bruk. Han ble senere diskvalifisert fra alle konkurranser siden september 2013. Det innbefattet Tour de Ski 2013/14 der Dürr kom på bestetid på femte etappe, 35 km jaktstart og på den avsluttende 9 km jaktstart opp slalåmbakken i Val di Fiemme. Dürr ble også diskvalifisert fra tredjeplassen sammenlagt. Den østerrikske påtalemyndighet henla straffesaken mot ham da det var hans første lovbrudd og han ikke hadde distribuert dopingmidler til andre idrettsutøvere. Han ble utestengt fra idretten i to år.

Dürr ønsket å gjenoppta sin langrennskarriere etter å ha sonet sin utestengelse, men ble ikke tatt veldig hjertelig imot av konkurrentene. Særlig Petter Northug som hadde blitt ettertrykkelig satt på plass av Dürr på den avsluttende etappen i Tour de Ski 2013/14, ga klar beskjed om at østerrikeren ikke var velkommen.

I januar 2019 sendte den tyske TV-kanalen ARD dokumentaren *En skiløpers dopinghistorie* om Dürr der han åpner opp om karrièren, doping og utestengelsen. Sammen med Martin Prinz skrev han boken *Der Weg zurück: Eine Sporterzählung* (*Veien tilbake: En sportshistorie*) som ble utgitt 21. januar 2019. Her skrev han også om sine reaksjoner på Northugs utbrudd mot ham.

5. mars 2019 ble Dürr pågrepet i Innsbruck som en del av aksjonen som ble kalt Operasjon Årelating, mistenkt for brudd på det østerrikske antidopinglovverket. Pågripelsen skal ha hatt sammenheng med dopingsaken under Ski-VM i Seefeld der Dürr skal ha spilt en nøkkelrolle. I oktober 2019 ble han utestengt på livstid fra skisporten.

Referanser
----------

1. ↑  Stuve, Fredrik (17. september 2019). «- Utestengt på livstid». *Dagbladet.no* **(norsk)**. Besøkt 17. september 2019.
2. ↑  Alf-Ivar Rabben Nordsetrønningen, Stig Nygård, Mats Wedervang (22. februar 2014). «Tredjemann fra Tour de Ski dopingtatt i Sotsji». *TV 2*. Besøkt 5. mars 2019.
3. ↑  «Decisions of the FIS Council Meetings in Barcelona» **(engelsk)**. 9. juni 2014. Arkivert fra originalen 10. juli 2010. Besøkt 5. mars 2019.
4. ↑  «Duerr avoids criminal charges after Sochi doping scandal». *The Washington Times* **(engelsk)**. Associated Press. 9. juli 2015. Besøkt 5. mars 2019.
5. ↑  «Northugs beskjed til doperen Dürr: – Jeg skal slå knockout på ham». *TV 2*. 6. januar 2016.
6. ↑  Simen Lønning (19. januar 2019). «Dürr avslører detaljer om egen dopingbruk». *Nettavisen*. Besøkt 5. mars 2019.
7. ↑  Hajo Seppelt, Wolfgang Bausch, Rolf-Günther Schulze, Jörg Winterfeldt (17. januar 2019). «The Duped Cheat» **(engelsk)**. ARD. Besøkt 5. mars 2019.
8. ↑  Ludvig Holmberg (24. februar 2019). «Skidvärldens mest hatade träder fram». *Expressen* **(svensk)**. Besøkt 5. mars 2019.
9. ↑  «Doperen reagerer mot Northug: – Hvorfor hater han meg så mye?». *Fædrelandsvennen*. 25. februar 2019.
10. ↑  Bjørnar Hjellen (5. mars 2019). «Tidligere dopingavslørte Johannes Dürr arrestert». *NRK*. Besøkt 5. mars 2019.
11. ↑  Daniel Nerli Gussiås (5. mars 2019). «Dürr arrestert i Innsbruck. - Ser ut til å ha spilt en nøkkelrolle i dopingskandalen i Seefeld». *Dagbladet*. Besøkt 5. mars 2019.
12. ↑  «Løy om svenskene». *Dagbladet*. 11. oktober 2019.

Eksterne lenker
---------------

* (de) Offisielt nettsted Rediger på Wikidata

* (en) Johannes Dürr – kategori av bilder, video eller lyd på Commons Rediger på Wikidata
* (en) Johannes Dürr – Olympedia Rediger på Wikidata

* (en) Johannes Dürr – Sports-Reference (OL-resultater – arkivert) Rediger på Wikidata

* (en) Johannes Dürr – FIS (langrenn) Rediger på Wikidata
* *En skiløpers dopinghistorie* – En dokumentar om Johannes Dürr på NRK TV.

|  |  |
| --- | --- |
| Oppslagsverk/autoritetsdata | VIAF **·** GND
 |